Η επιτυχία της παιχνιδομηχανής Switch ήταν αυτό ακριβώς που χρειαζόταν η Nintendo μετά το φιάκο με το Wii U. Κυκλοφόρησε τον Μάρτιο του 2017 και στον πρώτο της μήνα πούλησε 500.000 μονάδες μόνο στην Ιαπωνία, ξεπερνώντας τον πρώτο μήνα του PlayStation 4. Τον Δεκέμβριο εκείνης της χρονιάς είχε ξεπεράσει τις 10 εκατ. μονάδες σε όλο τον κόσμο, ενώ φέτος το καλοκαίρι έφτασε τις 20 εκατ. Και στο πρόσφατο Black Friday / Cyber Monday ήταν η πρώτη παιχνιδομηχανή σε πωλήσεις στις ΗΠΑ, αφήνοντας πίσω το PlayStation 4 και το Xbox One.

Κι όμως, τα (ακόμη) καλύτερα έρχονται για το Switch σύμφωνα με τις προβλέψεις της Strategy Analytics για το 2019. Θα είναι η χρονιά που η Nintendo θα προσπεράσει τη Sony σε πωλήσεις, με 17,3 εκατ. μονάδες Switch έναντι 17,1 εκατ. PS4 και PS4 Pro, με τρίτη και σε μεγάλη απόσταση τη Microsoft, με 10 εκατ. Xbox One.

Το προβάδισμα είναι μικρό, αλλά θα βάλει τη Nintendo οδηγό της κούρσας για πρώτη φορά ύστερα από 10 χρόνια, όταν το Wii κέρδισε το PlayStation 3 και το Xbox 360. Η εταιρεία ετοιμάζεται να κυκλοφορήσει την επόμενη εβδομάδα έναν από τους πιο πολυαναμενόμενους τίτλους παιχνιδιών της, το «Super Smash Bros. Ultimate», ενώ ακούγεται ότι θα αναβαθμίσει το hardware του Switch για το 2019.

Γεγονός παραμένει, ωστόσο, ότι η Sony έχει πολύ μεγαλύτερη βάση χρηστών, καθώς οι μισές παιχνιδομηχανές που λειτουργούν σε όλο τον κόσμο είναι δικές της – και το 84% από αυτές είναι PlayStation 4.